BBIK วิ่งแรง 3% นิวไฮรอบ 6 เดือน โบรกอัพเป้าใหม่ 106 บ. จับตากำไร Q2 โต 75%
BBIK วิ่งแรง 3% ราคาแตะ 75.50 บ. นิวไฮรอบ 6 เดือน โบรกอัพเป้าใหม่ปี 66 ที่ 106 บ. จากเดิมเป้าปี 65 ที่ 94 บ. จับตากำไรไตรมาส 2/65 ออลไทม์ไฮ 31 ลบ. โต 75% หลังบุ๊กรายได้ backlog เพิ่ม คาดกำไรช่วงปี 66-68 โตเฉลี่ย 36%
BBIK วิ่งแรง 3% ราคาแตะ 75.50 บ. นิวไฮรอบ 6 เดือน โบรกอัพเป้าใหม่ปี 66 ที่ 106 บ. จากเดิมเป้าปี 65 ที่ 94 บ. จับตากำไรไตรมาส 2/65 โต 75%
4 ส.ค. 2565

ผู้สื่อข่าวรายงานว่า วันนี้ (4 ส.ค.65) ราคาหุ้น บริษัท บลูบิค กรุ๊ป จำกัด (มหาชน) หรือ BBIK ล่าสุด ณ เวลา 14:54 น. อยู่ที่ระดับ 75.50 บาท บวก 2.50 บาท บวก 3.42% สูงสุดที่ระดับ 75.50 บาท ต่ำสุดที่ระดับ 72.50 บาท ด้วยมูลค่าซื้อขาย 83.74 ล้านบาท โดยราคาหุ้น BBIK ปรับตัวขึ้นสูงสุดในรอบ 6 เดือนนับตั้งแต่ราคาหุ้นอยู่ที่ระดับ 76 บาท เมื่อวันที่ 12 ม.ค.65

ทั้งนี้ บล.โนมูระ พัฒนสิน ระบุในบทวิเคราะห์วันนี้ (3 ส.ค.65) ว่า BBIK มีมุมมองบวกต่อแนวโน้มกำไรไตรมาส 2/2565 ที่คาดเป็นจุดสูงสุดใหม่ที่ 31 ล้านบาท โต 75% เทียบช่วงเดียวกันของปีก่อน, โต 10% เทียบไตรมาสก่อนหน้า ดีต่อเนื่องตามการการรับรู้รายได้จาก backlog จำนวนมาก
โดยยังคงมองบวกต่อแนวโน้มธุรกิจซึ่งผ่านเข้าสู่ยุคดิจิตอลที่กำลังเป็น megatrend และภาพการเติบโตที่ชัดมากของบริษัท จึงมีการปรับประมาณการกำไรปี 2565-2567 ขึ้นเฉลี่ย 14% และปรับไปใช้ราคาเป้าหมายที่ 106 บาท (จากเดิมที่ 94 บาท) โดยคงคำแนะนำ “ซื้อ” จากโมเมนตัมกำไรเติบโตสูงมาก เทียบช่วงเดียวกันของปีก่อน ต่อเนื่องทุกไตรมาส
รวมทั้ง Backlog ล่าสุดอยู่ราว 450 ล้านบาท Secure รายได้ปี 2565 และต่อเนื่องถึงกลางปี 2566 แล้ว คาดกำไรเติบโตสูง 90% ในปี 2565 และโตต่อเนื่อง 36% CAGR ต่อปีในช่วงปี 2566-2568 รวมถึงการขยายธุรกิจออกสู่อาเซียนและยุโรปจะเปิดโอกาสให้กับบริษัทได้อีกมหาศาล